Et ukendt antal køretøjer er blevet sat i brand i nat i Valby og på Christianshavn, oplyser politiet.

For anden nat i træk er der natten til mandag blevet sat ild til flere biler i København.

Syv biler er blevet brændt eller forsøgt brændt ved Sankt Annæ Gade på Christianshavn, og natten til søndag gik det ud over cirka 13 biler forskellige steder. Det oplyser politiets talsmand mandag formiddag.

- Vi samler alle rapporter om sagerne for at se, om det er samme fremgangsmåde, som indikerer, at det er samme gerningsmand, siger Henrik Møller Jakobsen.

- Vi har nogle spor, vi forsøger at arbejde videre med, tilføjer han.

Allerede søndag fortalte politiet, at man ville lægge en håndfast plan for at imødegå bilafbrædingerne.

Måske kan de være inspireret af sommerens bilafbrændinger i Sverige. Her har der i Malmø været over 70 afbrændte biler i sommerens løb.

Også flere andre steder har været ramt.

Samarbejder med det svenske politi

Københavns Politi er forberedt på nye tilfælde.

- Vi læner os ikke bare tilbage, siger Henrik Møller Jakobsen.

Derfor vil der være flere betjente på gaden netop for at kunne skride ind, tilføjer han.

Københavns Politi samarbejder i øvrigt med kolleger i Sverige. Politiet har iværksat en "fokuseret efterforskning" for at pågribe gerningsmændene, lød det søndag.